চট্টগ্রাম চিড়িয়াখানায় জন্ম নিলো ৩ বাঘ শাবক
৩ শাবকের জন্ম দিয়েছে চট্টগ্রাম চিড়িয়াখানার বাঘ জো বাইডেন ও বাঘিনী জয়া।
গতকাল শুক্রবার সন্ধ্যায় তাদের জন্ম হয়। বর্তমানে তারা মায়ের সঙ্গে আছে। সপ্তাহখানেক পর এই শাবকদের লিঙ্গ নির্ধারণ করা যাবে বলে জানিয়েছে চিড়িয়াখানা কর্তৃপক্ষ।
এ নিয়ে চট্টগ্রাম চিড়িয়াখানায় বাঘের সংখ্যা দাঁড়াল ১৭টি।
বাঘিনী জয়ার জন্ম ২০১৮ সালের জুলাইয়ে আর বাঘ জো বাইডেনের জন্ম ২০২০ সালের ২৮ ডিসেম্বর। জো বাইডেনের জন্মের পর চট্টগ্রাম চিড়িয়াখানার ব্যবস্থাপনায় তাকে লালনপালন করা হয়। এক বছর লালনপালন করার পর বিশেষ প্রক্রিয়ায় খাঁচায় অবস্থিত অন্যান্য বাঘ পরিবারের সঙ্গে সোশালাইজেশনের মাধ্যমে সদস্য হিসাবে রি-ইন্ট্রোডাকশন প্রক্রিয়া সম্পন্ন করা হয়। প্রাপ্তবয়স্ক হওয়ার পর এই প্রথমবারের মতো বাঘটি নিজের পরিবার তৈরি করল।
'মানুষের হাতে লালিতপালিত হয়ে আবার বাঘ পরিবারের সঙ্গে একত্র হওয়ার মাধ্যমে বংশবিস্তার করার চক্র একটি বিরল ঘটনা', বলেন চিড়িয়াখানার কিউরেটর শাহাদাত হোসেন শুভ।
তিনি বলেন, 'প্যারিস জলবায়ু পরিবর্তন চুক্তিতে সই করায় যুক্তরাষ্ট্রের প্রেসিডেন্টের সম্মানার্থে বাঘটির নাম রাখা হয় জো বাইডেন।'

৩ শাবকের জন্ম দিয়েছে চট্টগ্রাম চিড়িয়াখানার বাঘ জো বাইডেন ও বাঘিনী জয়া।